钦定古今图书集成/明伦汇编/氏族典/第549卷 > 《廖用贤尚友录》 > 叶梦得
## 钦定古今图书集成/明伦汇编/氏族典/第549卷 > 《廖用贤尚友录》 > 叶梦得

按《宋史叶梦得传》：“梦得，字少蕴，苏州吴县人。嗜学蚤
成，多识前言往行，谈论亹亹不穷。绍圣四年登进士，
调丹阳尉。徽宗朝，自婺州教授召为议礼武选编修
官。大观二年，累迁翰林学士。极论士大夫朋党之弊，
专于重内轻外，且乞身先众人补郡。三年，以龙图阁
直学士知汝州，寻落职，提举洞霄宫。政和五年，起知”
蔡州，复龙图阁直学士，移帅颍昌府，发常平粟振民，
宦官杨戬、李彦交怒。寻提举南京鸿庆宫，自是或废
或起。逮高宗驻跸扬州，迁翰林学士兼侍读，除户部
尚书，陈待敌之计。既而帝驻跸杭州，迁尚书左丞。上以梦得深晓财赋，乃除资政殿学士、提举中太一宫，
专一提领户部财用，充车驾巡幸顿递使，辞不拜，归
湖州。绍兴初，起为江东安抚大使兼知建康府、行宫
留守，奏防江措画八事。金入寇，至拓皋，梦得团结沿
江民兵数万，分据江津，遣子模将千人守马家渡。金
兵不得渡。诏加观文殿学士，移知福州兼福建安抚
使。海寇朱明猖獗，诏梦得之镇，或招或捕，或诱之相
戕，遂平寇五十馀群，然颇与监司异议。上章请老，特
迁一官，提举临安府洞霄宫。寻拜崇信军节度使致
仕。十八年，卒湖州，赠检校少保。